**Panevėžyje pratęsta paroda „ARNO FUNKcionalizmas (1898–1957)“**

Buvusio Panevėžio cukraus fabriko administraciniame pastate veikianti paroda „ARNO FUNKcionalizmas (1898-1957)“ dėl didelio lankytojų susidomėjimo pratęsiama iki gruodžio 20 dienos. Ši erdvė, ilgus metus buvusi uždara visuomenei, šią vasarą tapo ryškiu miesto kultūriniu atradimu, pritraukiančiu architektūros, istorijos ir modernizmo mylėtojus iš visos Lietuvos.

„Žmonės nori pamatyti ne tik Arno Funko kūrybą, bet ir patį pastatą – jo suprojektuotą industrinę erdvę, kurios durys ilgą laiką buvo užvertos. Tad parodą pratęsiame iki metų pabaigos ir kviečiame tiek pavienius lankytojus, tiek mokyklas, draugų grupes suplanuoti savo išvyką į Panevėžį“, – sako „Panevėžys NOW“ vyriausioji turizmo projektų vadovė Vilanda Reikalienė.

**Šeštadieniai – parodos lankymas su gidu**

Vienas pagrindinių parodos lankymo būdų – šeštadieniais, 12 val. vykstančios ekskursijos su gidu. Jos suteikia progą ne tik pažinti A. Funko biografiją ir architektūrinius sprendimus, bet ir išgirsti Panevėžio cukraus fabriko istoriją: kaip vystėsi šis pramoninis rajonas, kokius pokyčius mieste lėmė jo buvimas ir kokias istorijas paliko čia dirbę žmonės.

Šios šeštadienio ekskursijos nereikalauja registracijos – lankytojams tereikia atvykti į parodos vietą, Įmonių g. 22, Panevėžys.

**Kvietimas individualiam pažinimui**

Svarstantiems ką nuveikti iki Kalėdų, skatiname individualius grupių apsilankymus parodoje. Moksleivių klasės, darbo kolektyvai ar draugų grupės gali suderinti lankymo laiką ir gauti išsamią pažintį su paroda bei unikalia erdve. Tokio apsilankymo metu lankytojams suteikiama erdvės tyrinėti ekspoziciją savarankiškai.

Dėl grupinio vizito kviečiame kreiptis į Panevėžio turizmo informacijos centrą: [tic@panevezysnow.lt](mailto:tic@panevezysnow.lt), tel. +370 615 40 973, II-VII 12:00-17:00.

**Prieinamumas lankytojams turintiems judėjimo sunkumų**

Industrinė pastato infrastruktūra išlikusi autentiška, todėl kai kuriose vietose gali kelti tam tikrų iššūkių. Paroda vis dėlto yra prieinama lankytojams, turintiems judėjimo sunkumų – apie tokį vizitą prašome pranešti iš anksto, kad būtų užtikrintas patogus ir tinkamas patekimas į pastatą.

*Paroda „ARNO FUNKcionalizmas (1898–1957)“ rengiama įgyvendinant Panevėžio miesto savivaldybės finansuojamą turizmo skatinimo projektą „Kelionės kryptis – Panevėžys“*

*Informacija: Panevėžio plėtros agentūra „Panevėžys NOW“*